Ligurian:
# Andreiña Soâ (1956)

Nasciua à Ciavai, dòppo i studdi de raxonaia a s’é missa à cortivâ di importanti interesci pe-a lettua, a scrittua, e a pittua. In ancheu a l’é Conseggê do Commun de Leivi con delega scheua/coltua e a l’é promotoa e Prescidente do Premmio Naçionale de Poexia in lengua italiaña e zeneise. A l’é sòcia do Çentro Cultuale dialettale «O Castello de Ciavai», inta giuria do Premmio Internaçionale «Echi di Poesia Dialettale» (BN) patroçinou da l’UNESCO. Da quarche anno a se dedica a-o studio da lengua zeneise con particolâ attençion a-o recovio de poule stæte ascordæ. A fa parte do Gruppo Zeneise che tutte e domeneghe o scrive unna pagina, _Parlo Ciæo_, in lengue locale in sciô cotidian «Il Secolo XIX». A poexia zeneise da Andreiña Soâ a se inspia e ciù vòtte da di regòrdi e di stati d’animo ligæ a-o passou, che suscitan reflescioin e meditaçioin in sce l’ëse e in sciô destin uman. Di numeroxi reconoscimenti ottegnui pe-a seu attivitæ letteräia arregordemmo sorvetutto o 1° Premio Marengo d’Oro a-o Concorso Letteräio Internaçionale «Ida Baruzzi Bertozzi» (Ciävai 2010), 1° Premio «Eridanos» (racconto dialettale, Gussola 2013), 1° premio poesia dialettale «G. Orengo» (Impëia 2016), 1° premio «O Leudo» (Sestri Levante 2016). Inte l’ambito di progetti de l’Istituto di Istruzione Superiore Grottaminarda e L’Istituto Comprensivo «San Tommaso d’Aquino» (AV) a l’é stæta insignia Autoa de l’anno 2017 co-a presentaçion do racconto Lo schiocco del merlo. De lê a l’à scrito a Erica Autelli, de l’Universcitæ de Innsbruck: «Inta seu poexia intesciua de cotidianitæven à neuo di squarsci de vitta; l’etæ de demoe, da zoentù, di affetti, ma sorvetutto o straluxe un intimo e patio amô pe-a seu region e pe-a seu mæña: unna “liguritudine” arreixâ in lê co-i seu coî, a serenitæ di bricchi de oive, a perlengueuia da natua e a bellessa de costee».

English translation:
# Andreina Solari (1956)

Born in Chiavari, after studying accounting, she took a major interest in reading, writing and painting. She is currently councilor at the municipality of Leivi with responsibility for education and culture, and she is promoter and president of the National Poetry Prize in Italian and Genoese. She is a member of the Dialectal Cultural Center “O Castello de Ciävai” in Chiavari. She is a juror for the International Prize “Echi di Poesia Dialettale” (BN) sponsored by UNESCO. For the past several years she has dedicated herself to the study of the Genoese language with special attention to the recovery of lost words. She is part of the Genoese Group that writes a page, _Parlo Ciæo, in the local language every Sunday for the newspaper “Il Secolo XIX”. Andreina Solari’s poetry in Genoese draws inspiration most often from memories and moods related to the past, which provoke reflections and meditations on human existence and destiny. Of the numerous awards she has received for her literary activity, we recall above all the 1st Prize “Marengo d’Oro” at the International Literary Competition “Ida Baruzzi Bertozzi” (Chiavari 2010), 1st Prize “Eridanos” (dialectal short story, Gussola 2013), 1st Prize for dialectal poetry “G. Orengo” (Imperia 2016), 1st Prize “O Leudo” (Sestri Levante 2016). As part of the project of the Istituto d’Istruzione Superiore Grottaminarda and the Istituto Comprensivo San Tommaso D’Aquino (AV), she was awarded Author of the Year 2017 with for her short story Lo schiocco del merlo. Erica Autelli of the University of Innsbruck wrote of her, “In her poetry interwoven with everyday life excerpts surface; the age of games, of youth, of affection, but above all, an intimate and suffered love for her region and her sea shines through: a ‘ligurianness’ rooted in her with its colors, the serenity of the olive hills, the enchantment of nature and the beauty of the coast”.